DOLOŽKA PREDNOSTI
medzinárodnej zmluvy pred zákonmi
(čl. 7 ods. 5 Ústavy Slovenskej republiky)
 
1.	Gestor zmluvy: Ministerstvo školstva Slovenskej republiky
2.	Názov zmluvy: Zmluva medzi Slovenskou republikou a Svätou stolicou o katolíckej výchove a vzdelávaní 
3.	Účel a predmet zmluvy  a jej úprava v legislatíve Slovenskej republiky: 
Účelom navrhovanej zmluvy je úprava podmienok a rozsahu uplatnenia práva na vzdelanie podľa Čl. 42 ods. 1 Ústavy Slovenskej republiky, ktorý zahŕňa aj slobodu voľby pri výbere príslušného vzdelávacieho zariadenia rodičmi alebo zákonnými zástupcami. V rámci rešpektovania tohto práva majú tiež právo na  svoje náboženské presvedčenie, v ktorom by sa malo uskutočňovať vyučovanie ich detí. Uskutočňovaním zmluvy o katolíckej  výchove a vzdelávaní sa zabezpečuje realizácia uvedených práv  na vzdelanie. S predmetom zmluvy jednoznačne súvisí právo na slobodu zriaďovať školské inštitúcie fyzickým alebo právnickým osobám. 
Vo vzťahu k právnym predpisom SR výchova a vzdelávanie sú upravené v zákonoch:
•	zákona č. 29/1984 Zb. o  sústave základných a stredných škôl (školský zákon) v znení neskorších predpisov, 
•	zákona č. 596/2003 Z.z. o štátnej správe v školstve a školskej samospráve, 
•	zákona č. 279/1993 Z.z. o školských zariadeniach v znení neskorších predpisov,
•	zákona č. 131/2002 Z.z. o vysokých školách v znení neskorších predpisov,
•	zákona č. 597/2003 Z.z. o financovaní základných škôl, stredných škôl a školských zariadení,
4.	Priama úprava práv alebo povinností fyzických osôb alebo právnických osôb: 
Články 1, 2, 4, 5 obsahujú  priamu úpravu práv alebo povinnosti fyzických osôb alebo právnických osôb. 
5.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky): 
Zmluva na účely čl. 7 ods. 4 Ústavy SR sa charakterizuje ako „medzinárodná zmluva o ľudských právach a základných slobodách“, pretože jej predmetom je priamo problematika uplatnenia základného ľudského práva – slobody myslenia,  náboženského vyznania a viery ako aj práva na vzdelanie. Pred ratifikáciou sa vyžaduje súhlas Národnej rady Slovenskej republiky.
6.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi): 
Zmluva sa na účely čl. 7 ods. 5 Ústavy SR charakterizuje ako „medzinárodná zmluva o ľudských právach a základných slobodách“, pretože jej predmetom úpravy sú priamo ľudské práva a základné slobody podľa čl. 24, 25 ods. 2 a 42 ods. 1 Ústavy SR.
7.	Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu ich duplicity): 
Vzhľadom na prednostný charakter zmluvy pred zákonmi nie je potrebné odstraňovať duplicitu.  
Možnosť uplatnenia zákona sa dotýka  nasledujúcich právnych predpisov:
•	zákona č. 29/1984 Zb. o  sústave základných a stredných škôl (školský zákon) v znení neskorších predpisov, 
•	zákona č. 596/2003  Z.z. o štátnej správe v školstve a školskej samospráve, 
•	zákona č. 279/1993 Z.z. o školských zariadeniach v znení neskorších predpisov,
•	zákona č.  131/2002 Z.z. o vysokých školách v znení neskorších predpisov,
•	zákona č. 311/2001 Z.z. Zákonník práce v znení neskorších predpisov,
•	zákona č. 552/2003 Z.z. o výkone práce vo verejnom záujme,
•	zákona č. 553/2003 Z.z. o odmeňovaní niektorých zamestnancov pri výkone práce vo verejnom záujme
•	zákona č. 597/2003 Z.z. o financovaní základných škôl, stredných škôl a školských zariadení.